זאב סולטנוביץ'

הרב זאב חיים סולטנוביץ' (ברוסית: Зэев Султанович; נולד ב-ט' באדר א' ה'תשי"ז, 10 בפברואר 1957) הוא הוגה דעות, רב בישיבת הר ברכה ומלמד בבית מורשת אצ"ג.

קורות חיים
נולד בקישינב שבברית המועצות, לאימו לאה ולאביו מיכאל. משפחת סולטנוביץ' הייתה משפחה של רבנים ודיינים באזור. עלה ארצה עם אמו בגיל 16 בה'תשל"ג. למד בבית הספר החקלאי עיינות ולאחר מכן בישל"צ, והדריך בסניף בני עקיבא הנפרד הראשון, ברובע היהודי בירושלים, עם הרב אליעזר מלמד. לאחר מכן למד בישיבת מרכז הרב. הרב סולטנוביץ' היה תלמידו של הרב צבי יהודה קוק והוא רואה בו כמי שקירב אותו אל עולם היהדות. בשלב מאוחר יותר לימד קבוצת תלמידים מהישיבה באופן בלתי רשמי.

הרב סולטנוביץ' מתאפיין בהשכלה כללית בתחומי פילוסופיה, היסטוריה ועוד. ידע זה בא לידי ביטוי בספריו, העוסקים בתורתו של הרב קוק ובהיסטוריוסופיה יהודית.

היה ממקימי מכון 'פרי הארץ' יחד עם הרב אליהו קפלן, שבו הוציא לאור את הספר אם הבנים שמחה מאת הרב שלמה יששכר טייכטל (בתוספת מבוא היסטורי והיסטוריוסופי מפורט), וערך את כתב העת 'פרי הארץ'.

הוא בין המעטים המלמדים בצורה שיטתית את משנתו וספרו של הרב דוד כהן, קול הנבואה.

הרב סולטנוביץ' מתגורר בשכונת קריית משה בירושלים בסמיכות לישיבת מרכז הרב.

הרב מלמד במסגרת ישיבת הר ברכה ובבית מורשת אצ"ג.

בכסלו תשע"ח, שלהי 2017, עלה להר הבית.

 במסגרת ישיבת הר ברכה 
הרב סולטנוביץ' מעביר שיעורים בישיבת הר ברכה בכתבי הרב אברהם יצחק הכהן קוק, בהיסטוריוסופיה, תאולוגיה ועוד. הוא קשור לראש הישיבה, הרב אליעזר מלמד, מימי נעוריהם.

סדרת ספריו, "בינה לעתים", העוסקת בתולדות עם ישראל יצאה לאור במסגרת מכון הר ברכה. סדרה זו היא ניסיון להרחיב את שיטתו של הרב קוק, כפי שהיא באה לידי ביטוי במאמר למהלך האידיאות בישראל, לידי עיון מפורט בהיסטוריה היהודית והכללית.

 ספריו 
ספריו של הרב סולטנוביץ' מבוססים על שיעורים בעל פה שנערכו בידי תלמידים, ולאחר מכן עברו את עריכתו ונוספו עליהם מקורות.
בינה לעיתים - תיאור תפקידם של האירועים ההיסטוריים בהתפתחות עם ישראל. עד כה יצאו בסדרה, בהוצאת מכון הר ברכה, חלק א' - מבריאת העולם ועד חתימת המשנה, ה'תשס"ב, חלק ב' - מחתימת המשנה ועד גירוש ספרד, ה'תשס"ה וחלק ג' - מתקופת האנוסים ועד המהפכה הצרפתית, התשפ"ב.
 ביאורים לספר אורות, בהוצאת מכון הר ברכה: 'אורות מאופל' (ארץ ישראל, המלחמה, ישראל ותחיתו), ה'תשע"ח; 'אורות התחיה' א-לח, ה'תשע"ח, לט-עב התש"פ; למהלך האידיאות בישראל, ה'תשס"ח; אורות ישראל (שני חלקים), ה'תשס"ח; זרעונים ה'תשע"ט
ביאור לאורות הקודש (חכמת הקודש, סדרים א-ד), ישיבת הר ברכה, ה'תשע"ד
ביאור לאורות התשובה בהוצאת ישיבת הר ברכה, חלק א' - פרקים א-יא, ה'תש"פ. חלק ב' - פרקים יב-יז התשפ"א.
ביאור לאורות התורה, הוצאת ישיבת הר ברכה, תשפ"ה.
ביאור למידות הראי"ה, ישיבת הר ברכה, ה'תשפ"ב.
בסוד חזון הגיון ומעש. פרקי חייו של זאב ז'בוטינסקי, עריכה : גאולה כהן, יהודה אורן, בית אצ"ג, ה'תשע"א
ביאור למזמור י"ט של מדינת ישראל, ישיבת הר ברכה, ה'תשע"ג
ביאור לספר הכוזרי, ישיבת הר ברכה, ה'תשפ"ד
Живая связь (עם ישראל חי) - עיונים בתולדות עם ישראל (ברוסית), המדרשה הלאומית.
Ури Цви Гринберг. О Боге, о мире, о времени нашем ("על דעת הזמן והמקום"), אצ"ג ושירתו (ברוסית), בית אצ"ג

קישורים חיצוניים
 ספרי בינה לעיתים בטקסט מלא, באתר ישיבת הר ברכה
 שיעורי הרב זאב סולטנוביץ', באתר ישיבת הר ברכה
 עקרונות המשטר במדינה היהודית על פי התורה, מתוך כתב העת 'ניצני ארץ', גיליון יב, עמ' 352–360, שנת ה'תשנ"ח
 מאמרים שנכתבו על-פי שיעוריו (בישיבת הר ברכה), סוכמו ופורסמו על ידי הרב אליעזר מלמד (במדור רביבים, עיתון בשבע):
 לבלום את הרשע כשהוא עדיין קטן (גיליון 520, ט״ו בכסלו ה׳תשע״ג)
 שעת השפל של הדמוקרטיות הגדולות (גיליון 550, כ״ו בתמוז ה׳תשע״ג)

 סדרת שיעוריו ב'קפה דעת' בירושלים


הערות שוליים

קטגוריה:בוגרי ישיבת מרכז הרב
קטגוריה:היסטוריונים ישראלים
קטגוריה:חוקרי תולדות עם ישראל
קטגוריה:עולים בשנות ה-1970
קטגוריה:בוגרי ישיבת ירושלים לצעירים
קטגוריה:בוגרי בית הספר החקלאי עיינות
קטגוריה:פילוסופים ישראלים
קטגוריה:מהדירי ספרות תורנית
קטגוריה:חוזרים בתשובה
קטגוריה:ישראלים ילידי ברית המועצות
קטגוריה:הוגי דעות ישראלים
קטגוריה:תלמידי הרצי"ה קוק
קטגוריה:הוגי דעות שחזרו בתשובה
קטגוריה:ישיבת הר ברכה
קטגוריה:קריית משה: רבנים
קטגוריה:הר ברכה: אישים
קטגוריה:ישראלים שנולדו ב-1957